Nariadenie Komisie (ES) č. 1646/2001
z 13. augusta 2001
ustanovujúce vykonávacie pravidlá na poskytovanie pomoci na prispôsobenie priemyslu rafinujúceho preferenčný surový cukor a ktorým sa upravuje podpora na prispôsobenie i dodatková základná pomoc pre priemysel rafinujúci cukor
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhu v sektore cukru [1], a najmä na jeho článok 38 ods. 6,
keďže:
(1) Článok 38 ods. 1 a 3 nariadenia (ES) č. 1260/2001 ustanovuje, že pre hospodárske roky 2001/2002 až 2005/2006 sa rafinériám, ktoré spracovávajú preferenčný surový trstinový cukor v spoločenstve, poskytne pomoc na prispôsobenie ako intervenčné opatrenie, spolu s dodatkovou základnou pomocou pre surový trstinový cukor vyrobený vo francúzskych zámorských departementoch. Tieto ustanovenia tiež uvádzajú, že pomoc na prispôsobenie možno poskytnúť len v rámci množstva uvedeného v ustanoveniach článku 35 nariadenia (ES) č. 1260/2001.
(2) Cukor, pre ktorý možno poskytnúť pomoc na rafináciu, musí byť preferenčným cukrom v zmysle článku 35 nariadenia (ES) č. 1260/2001. S cieľom zistenia jeho pôvodu a kontroly jeho dovozu do spoločenstva je teda nevyhnutné použiť ustanovenia a doklady uvedené v nariadení Komisie (EHS) č. 2782/76 zo 17. novembra 1976, ktorým sa ustanovujú vykonávacie pravidlá pre dovoz preferenčného cukru [2], naposledy zmeneného a doplneného nariadením (ES) č. 2665/98 [3].
(3) Ak sa má poskytovať pomoc, je potrebné stanoviť primerané opatrenie na kontrolu rafinovaného cukru a s týmto cieľom definovať pojem rafinácie, vzorec pre výťažnosť príslušného surového cukru, ako aj povinnosť zadávať vykonanie analýz laboratória schváleného príslušnými orgánmi členského štátu, v ktorom sa rafinácia uskutočňuje.
(4) Správne opatrenia pre surový trstinový cukor vyrobený vo francúzskych zámorských departementoch, na ktorý možno poskytnúť dodatkovú základnú pomoc, musia byť rovnaké ako opatrenia stanovené v nariadení Komisie (ES) č. 1554/2001 z 30. júla 2001, ktorým sa stanovujú vykonávacie pravidlá k nariadeniu Rady (ES) č. 1260/2001, pokiaľ ide o uvádzanie na trh cukru vyrobeného vo francúzskych zámorských departementoch, a ktorým sa vyrovnávajú cenové podmienky s preferenčným surovým cukrom [4].
(5) Článok 38 ods. 4 nariadenia (ES) č. 1260/2001 ustanovuje, že pomoc na prispôsobenie, ako aj dodatkovú pomoc možno upraviť s prihliadnutím na hospodárske trendy v sektore cukru, najmä vývoja marže dosahovanej v oblasti výroby a rafinácie. S ohľadom na nutnosť udržovať maržu dosahovanú v oblasti výroby a rafinácie v rovnováhe, ktorá viedla k zavedeniu týchto pomocí a ich úprave počas predchádzajúceho programu, je preto nevyhnutné zachovať na hospodársky rok 2001/2002 čiastky pomoci na úrovni hospodárskeho roku 2000/2001.
(6) Riadiaci výbor pre cukor nezaujal stanovisko v lehote stanovenej jeho predsedom,
PRIJALA TOTO NARIADENIE:
Článok 1
1. Pomoc stanovenú v článku 38 ods. 1 nariadenia (ES) č. 1260/2001, ďalej len "pomoc" poskytuje príslušný orgán členského štátu, v ktorom sa rafinácia uskutočnila, na základe žiadosti, ktorú podá podnik, ktorý príslušný preferenčný surový cukor rafinoval.
2. K žiadosti o pomoc musí byť priložený doklad o tom, že sa rafinovaný cukor získal z preferenčného surového cukru dovezeného do spoločenstva podľa nariadenia (EHS) č. 2782/76.
Tento doklad sa poskytuje predložením originálu dokladu uvedeného v článku 6 ods. 1, prípadne v článku 7 ods. 1 a ods. 2 nariadenia (EHS) č. 2782/76 alebo predložením kópie týchto dokladov, ktorú príslušné orgány dovážajúceho členského štátu overili podľa originálu. Tieto orgány zapíšu do kolónky 8 kópie údaje uvedené v článku 6 ods. 2, prípadne v článku 7 ods. 3
3. Na poskytnutie príspevku sa
a) "rafináciou" rozumie spracovanie surového cukru v zmysle článku 1 ods. 2 písm. b) nariadenia (ES) č. 1260/2001 na biely cukor v zmysle článku 1 ods. 2 písm. a) uvedeného nariadenia v podniku žiadateľa podľa definície v článku 7 ods. 4 treťom pododseku uvedeného nariadenia;
b) príslušný surový cukor podlieha colnej kontrole alebo inej administratívnej kontrole, ktorá poskytuje rovnocenné záruky.
4. S cieľom stanovenia pomoci sa výťažnosť príslušného surového cukru vypočíta znížením dvojnásobku stupňa polarizácie uvedeného cukru o 100.
5. Analýzy pri príjme uskutočňuje laboratórium schválené príslušnými orgánmi členského štátu, v ktorom sa rafinácia musí uskutočniť.
Pokiaľ sa však cukor podrobil analýzam na zistenie výťažnosti už pred nadobudnutím účinnosti tohto nariadenia, tieto analýzy sa považujú za analýzy, ktoré spĺňajú požiadavky stanovené v prvom pododseku.
Článok 2
1. Dodatková základná pomoc stanovená v článku 38 ods. 3 nariadenia (ES) č. 1260/2001 sa poskytuje na žiadosť podniku, ktorý rafinoval cukor vyrobený vo francúzskych zámorských departementoch.
2. Nariadenie (ES) č. 1554/2001 musí uplatniť pravidlo mutatis mutandis na dodatkovú základnú pomoc.
Článok 3
Čiastka pomoci na prispôsobenie a čiastka dodatkovej základnej pomoci uvedená v článku 38 ods. 1 a ods. 3 nariadenia (ES) č. 1260/2001 sa pre hospodársky rok 2001/2002 musí zvýšiť v dôsledku úpravy uvedenej v ods. 4 toho istého článku na 2,92 EUR na 100 kg cukru vyjadreného ako biely cukor.
Článok 4
Príslušný členský štát oznámi Komisii za každý štvrťrok a v kalendárnom mesiaci, ktorý nasleduje po príslušnom štvrťroku, množstvo vyjadrené ako biely cukor, na ktoré sa poskytla pomoc, ako aj čiastky v národnej mene, ktoré odpovedajú týmto množstvám.
Článok 5
Toto nariadenia nadobúda účinnosť dňom uverejnenia v Úradnom vestníku Európskych spoločenstiev.
Bude sa uplatňovať od 1. júna 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. augusta 2001